Ole Donner (DF), 1999-04-28:
Jeg vil gerne sige tak til trafikministeren for den trafikpolitiske redegørelse.
Vi har i Dansk Folkeparti med interesse studeret rapporten og alle de statistikker og alle de ting, der er i redegørelsen, og der står mange gode ting, og der er mange ting, som vi også vil kunne støtte, når man kommer så langt. Vi erkender, at der er behov for en kollektiv trafik, og det er specielt vigtigt, at der i de tyndt befolkede områder er noget kollektiv trafik, og med hensyn til småøerne skal det være sådan, at man har en regularitet og en mulighed for at komme frem og tilbage til det landfaste.
Vi er også godt klar over, at kollektiv trafik koster penge, og vi erkender, at den skal være der, men man skal ikke true folk til at benytte den kollektive trafik.
Man skal lokke dem, man skal gøre noget, så den kollektive trafik bliver bedre, for hvorfor er det, at folk ikke vil bruge den kollektive trafik?
Det er på grund af regulariteten, det er på grund af de store forsinkelser, det er på grund af, at materiellet ikke er i orden, man kører med de dårligste tog de steder, hvor der er mest brug for dem og omvendt.
Så derfor kan man gøre rigtig mange ting for den kollektive trafik, som kunne gøre den noget bedre.
Og det skal man ikke gøre, for man må erkende, at i tyndt befolkede områder kan det jo ikke hjælpe noget, at man udvider den kollektive trafik, så den kører tre gange om dagen i stedet for to gange om dagen.
Det er jo sådan, at vi må erkende, at dér er der ikke så meget trafik, at folk vitterlig kan bruge den kollektive trafik.
Her kan det altså ikke hjælpe noget, at man truer med at sætte benzinprisen op til en 15-20 kr. pr. liter og give større afgifter.
Her er jeg helt enig med hr. Kaj Ikast, når han siger: Jamen når vi nu har så gode biler, der kan køre 100 km på 3 liter benzin, hvorfor præmierer man så ikke dem, og hvorfor præmierer man ikke de biler, der kører på let diesel osv., også private personbiler?
Det var da meget bedre at gå den vej. Der er mange andre former for kollektiv trafik.
Flytrafikken må vi også erkende der er brug for, og hvad gør man så?
Man lægger masser af afgifter på den, både landingsafgifter og passagerafgifter og meget mere, i stedet for at gøre forholdene tålelige.
Færgetrafikken, som jeg var inde på før, skal være der, men der er jo ikke en naturlov, der siger, at man skal tilgodese DSB og favorisere DSB-færgeselskaber til fordel for alle andre, og det har man altså en tendens til at gøre.
Taxakørsel er også en form for kollektiv trafik, og derfor mener vi i Dansk Folkeparti, at man skulle give mulighed for, at taxaer kunne køre i busbaner.
Det ville gøre, at de, der valgte den form for kollektiv trafik, kom hurtigere frem i stedet for at sidde i en lang kø bagefter en halvtom bus.
Så står der også noget om delebiler.
Det er selvfølgelig godt med delebiler, og det kan vi selvfølgelig også støtte, men vi mener alligevel, at det må også være sådan, at de, der gerne vil have en privatbil, ikke skal beskattes fra hus og hjem, fordi de gerne vil have et køretøj.
Så står der også, at man vil forsøge at gøre det billigere at køre med den kollektive trafik.
Jamen der er jo mange undersøgelser, der viser, at det egentlig ikke er prisen, der er afgørende.
Det er de ting, som jeg omtalte før: regulariteten og det dér med, at man ikke skal stå og vente i timevis, og at man ikke får nogen information om, hvorfor togene ikke kører.
Derfor er prisen ikke det alt afgørende.
Vi vil selvfølgelig gerne være med til at have nogle lavere takster på kollektiv trafik, men det kan jo også gøres på andre måder end lige i form af at give et tilskud.
Det kunne også gøres i form af at effektivisere og lave besparelser.
Det ville også give en lavere pris.
Så er der hele bustrafikken, som man i dette land har mishandlet på det groveste.
Man gjorde det en overgang, at man lavede bestemmelser om licitationer, og det er i sig selv godt nok, men det, man så gjorde, var, at man lod DSB-busser komme ind med nogle fuldstændig forvredne tilbud, som gjorde, at man udkonkurrerede de private busselskaber.
Senere lod man udenlandske selskaber komme hertil og give tilbud på den kollektive trafik, samtidig med at man sendte millionbeløb til disse busejere for at gøre bilerne mere handicapvenlige.
Det er i sig selv godt nok, men når så busserne efter en 3-4 år holder op med at køre, så tillader man, at de sælges til Finland og andre lande, hvor man ikke kræver pengene tilbage igen.
Det er klart, at sådan nogle ting kan man som privat vognmand ikke hamle op med, dér er man jo taber på forhånd.
Da vi så endelig skulle sælge Combus, prøvede
danske vognmænd at slå sig sammen og købe busserne.
Det var man sådan set ikke interesseret i, man ville hellere have et andet europæisk selskab ind og stå for busdriften, så man fik
de sidste fjernet. Så er der sådan noget som fjernbuskørsel.
Jamen også her har der været masser af restriktioner.
Nu har man så sagt, at nu kan de godt få lov at køre med 5, og de kan køre over Storebælt så og så mange gange, i stedet for at give det frit og så lade folk køre de steder, hvor der er et behov for at køre med busser.
Man lægger
flere og flere restriktioner på, man flytter endda stoppesteder, så de kan komme over og holde i Istedgade i stedet for foran Hovedbanen osv. Man prøver simpelt hen på at gøre det så dårligt som overhovedet mulig for de private busselskaber.
Jeg synes, det er godt, vi får debatten om den kollektive trafik, og som jeg indledte med at sige, er der også ting i det her, som vi kan støtte, når det kommer frem.